CELEX: 
Language: et
Date: 2018-10-30 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) nr 807/2014, millega täiendatakse Euroopa Parlamendi ja nõukogu määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja kehtestatakse üleminekusätted

SELETUSKIRI
            
            
               1.DELEGEERITUD ÕIGUSAKTI TAUST
            
            
               Kõik lihtsustamisvalikud maaelu arengu toetuste kohta on tehtud nn koondmääruses (EL) 2017/2393, millega muudeti EAFRD määrust (EL) nr 1305/2013. Käesoleva muudatuse eesmärk on viia koondmäärusega kooskõlla komisjoni delegeeritud määruses (EL) nr 807/2014 reguleeritud järgmised elemendid.
            
            
               –Noor põllumajandustootja: noore põllumajandustootja
                  1
                uue määratluse kohaselt sisaldub tegevuse alustamine üksi või koos teiste põllumajandustootjatega juba alusaktis. Lihtsustamise eesmärgil ja selleks, et vältida kordamist alusaktis, on tehtud ettepanek artikli 2 muutmiseks.
            
            
               –Kommertslaenud ühisfondidele: koondmäärusesse otsustati lisada sissetuleku stabiliseerimise vahend, mida antakse ühisfondidele rahalise osalusena, et tagada hüvitamine konkreetse sektori põllumajandustootjatele sissetuleku järsu vähenemise korral
                  2
               . Seepärast on vaja laiendada artikli 12 kohaldamisala, et sellega oleks hõlmatud toetus, mida antakse ühisfondidele kommertslaenudena konkreetse sektori põllumajandustootjatele sissetuleku stabiliseerimise vahendi jaoks.
            
            
               –Rahastamiskõlblikkuse eeskirjad Euroopa Maaelu Arengu Põllumajandusfondi (EAFRD) kohaste investeerimismeetmete jaoks: ühised rahastamiskõlblikkuse eeskirjad EAFRD kohaste investeerimismeetmete jaoks on määratletud määruse (EL) nr 1305/2013 artiklis 45 ja komisjoni delegeeritud määruse (EL) nr 807/2014 artiklis 13. Kogemustest aga nähtub, et teatavad meetmepõhised rahastamiskõlblikkuse eeskirjad piiravad maaelu arengu programmide puhul rahastamisvahendite kasutuselevõttu ja takistavad fondihalduritel rahastamisvahendite paindlikku kasutamist. Seepärast otsustati, et teatavaid meetmepõhiseid rahastamiskõlblikkuse eeskirju rahastamisvahendite suhtes ei kohaldata.
            
            
               2.ENNE ÕIGUSAKTI VASTUVÕTMIST TOIMUNUD KONSULTATSIOONID
            
            
               Kooskõlas Euroopa Liidu toimimise lepingu artikli 290 rakendamist käsitleva komisjoni teatisega Euroopa Parlamendile ja nõukogule [KOM(2009) 673] konsulteeriti 25. aprillil 2018 maaelu arengu eksperdirühmaga. Üldiselt toetasid liikmesriigid muudatust, nad ei esitanud täiendavaid sisulisi märkusi, vaid tegid märkusi, millele komisjon sai vastuse anda.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesoleva määrusega muudetakse komisjoni delegeeritud määruse (EL) nr 807/2014 järgmisi sätteid. 
            
            
               –Artikkel 2: Noor põllumajandustootja, et võtta arvesse „noore põllumajandustootja“ ja „tegevuse alustamise tähtpäeva“ uusi määratlusi.
            
            
               –Artikkel 12: Kommertslaenud ühisfondidele, et laiendada kohaldamisala sellise toetuse suhtes, mida antakse konkreetse sektori põllumajandustootjatele sissetuleku stabiliseerimise vahendi kaudu.
            
            
               –Artikkel 13: Investeeringud, et viia need vastavusse eranditega, mida tehakse eeskirjadest EAFRD meetmepõhiste investeeringute rahastamisvahendite kohta. Rahastamisvahendite suhtes kohaldatakse määruse (EL) nr 1303/2013
                  3
                artikli 42 kohaseid rahastamiskõlblikkuse üldeeskirju.
            
            
               KOMISJONI DELEGEERITUD MÄÄRUS (EL) …/…,
            
            
               30.10.2018,
            
            
               millega muudetakse delegeeritud määrust (EL) nr 807/2014, millega täiendatakse Euroopa Parlamendi ja nõukogu määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja kehtestatakse üleminekusätted
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005,
                  4
                eriti selle artikli 2 lõiget 3, artikli 36 lõiget 5 ning artikli 45 lõiget 6,
            
         
         
            
               ning arvestades järgmist:
            
            
               (1)Komisjoni delegeeritud määrusega (EL) nr 807/2014
                  5
                täiendatakse määrust (EL) nr 1305/2013. Euroopa Parlamendi ja nõukogu määrusega (EL) 2017/2393
                  6
                on muudetud määrust (EL) nr 1305/2013, lihtsustades Euroopa Maaelu Arengu Põllumajandusfondist (EAFRD) antava toetuse reguleerimise üldeeskirju. Seepärast tuleks kõnealuseid üldeeskirju täiendavaid vähemolulisi elemente vastavalt muuta.
            
            
               (2)Eeskirjad noorte põllumajandustootjate tegevuse alustamiseks koos teiste põllumajandustootjatega on esitatud määruse (EL) nr 1305/2013 artikli 2 lõike 1 punktis n ning mõiste „tegevuse alustamise tähtpäev“ on esitatud kõnealuse määruse artikli 2 lõike 1 punktis s.
            
            
               (3)Määrusesse (EL) nr 1305/2013 on lisatud uus artikkel 39a, millega nähakse ette põllumajandustootjatele toetuse andmine sektoripõhise sissetuleku stabiliseerimise vahendi kaudu.
            
            
               (4)Rahastamisvahendeid käsitlevaid eeskirju on lihtsustatud selleks, et ühtlustada EAFRDst toetatavate investeerimisprojektide valdkondlikke rahastamiskõlblikkuse eeskirju selliste ühiste eeskirjadega, mida kohaldatakse kõigi Euroopa struktuuri- ja investeerimisfondide suhtes. Eelkõige on kehtestatud erand teatavatest rahastamiskõlblikkuse üldeeskirjadest, mida kohaldatakse määruse (EL) nr 1305/2013 artikli 45 lõigetes 1–3 sätestatud investeerimistegevuste suhtes, kohaldades samas jätkuvalt asjakohaseid keskkonnaalaseid õigusakte.
            
            
               (5)Seepärast tuleks delegeeritud määrust (EL) nr 807/2014 vastavalt muuta.
            
            
               (6)Võttes arvesse, et määrusega (EL) nr 2017/2393 on muudetud määrust (EL) nr 1305/2013 alates 1. jaanuarist 2018, on asjakohane kohaldada delegeeritud määruse (EL) nr 807/2014 vastavaid muudatusi alates samast kuupäevast,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määrust (EL) nr 807/2014 muudetakse järgmiselt.
            
            
               (1)Artikkel 2 asendatakse järgmisega:
            
            
               „Artikkel 2
            
            
               Noor põllumajandustootja
            
            
               1. Toetusele juurdepääsu tingimused määruse (EL) nr 1305/2013 artikli 2 lõike 1 punkti n määratluse kohasele noorele põllumajandustootjale, kes põllumajandusettevõttes alustab tegevust selle ettevõtte juhina koos teiste põllumajandustootjatega, peavad olema samaväärsed tingimustega, mida nõutakse tegevust ettevõtte ainsa juhina alustavalt noorelt põllumajandustootjalt. Igal juhul peab noortel põllumajandustootjatel olema kontroll liikmesriigis kehtivate sätete kohaselt määratletud ettevõtte üle.
            
            
               2. Kui toetust taotletakse juriidilisele isikule kuuluvale ettevõttele, peab määruse (EL) nr 1305/2013 artikli 2 lõike 1 punkti n määratluse kohane noor põllumajandustootja teostama kontrolli liikmesriigis kehtivate sätete kohaselt määratletud juriidilise isiku üle. Kui mitu füüsilist isikut, sh isik(ud), kes ei ole noor(ed) põllumajandustootja(d), osalevad juriidilise isiku kapitalis või juhtimises, peab noor põllumajandustootja olema võimeline tegema sellist kontrolli kas üksi või koos teiste põllumajandustootjatega.
            
            
                  Juhul kui teisel juriidilisel isikul on üksi või koos teistega kontroll antud juriidilise isiku üle, siis kohaldatakse esimeses lõigus sätestatud nõudeid igale füüsilisele isikule, kellel on kontroll kõnealuse teise juriidilise isiku üle.
            
            
               3. Toetusesaajale võib anda alates toetuse andmist käsitleva üksikotsuse langetamise kuupäevast kuni 36 kuud kestva ajapikenduse, et oleksid täidetud maaelu arengu programmis sätestatud, kutseoskuste omandamist käsitlevad tingimused.“
            
            
               (2)Artikkel 12 asendatakse järgmisega:
            
            
               „Artikkel 12
            
            
               Kommertslaenud ühisfondidele
            
         
         
            
               Kui määruse (EL) nr 1305/2013 artiklites 38, 39 ja 39a osutatud ühisfondide makstava hüvitise vahendite allikas on kommertslaen, on laenu kestus üks kuni viis aastat.“
            
            
               (3)Artikli 13 sissejuhatav lause asendatakse järgmisega:
            
            
               „Kui abi antakse toetuse vormis, kehtivad määruse (EL) nr 1305/2013 artikli 45 kohaldamisel järgmised eeskirjad:“
            
            
               Artikkel 2
            
            
               Käesolev määrus jõustub selle Euroopa Liidu Teatajas avaldamise päeval.
            
            
               Seda kohaldatakse alates 1. jaanuarist 2018.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 30.10.2018
            
            
               
                     Komisjoni nimel
               
               
                     president
                     Jean-Claude JUNCKER
               
               
            
         
         
            
                  
                     (1)
                  
                        Määruse (EL) nr 1305/2013 artikli 2 lõike 1 punkt n.
               
               
                  
                     (2)
                  
                        Määruse (EL) nr 1305/2013 artikkel 39a.
               
               
                  
                     (3)
                  
                        Euroopa Parlamendi ja nõukogu 17. detsembri 2013. aasta määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469).
               
               
                  
                     (4)
                  
                        ELT L 347, 20.12.2013, lk 487.
               
               
                  
                     (5)
                  
                        Komisjoni 11. märtsi 2014. aasta delegeeritud määrus (EL) 807/2014, millega täiendatakse Euroopa Parlamendi ja nõukogu määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja kehtestatakse üleminekusätted (ELT L 227, 31.7.2014, lk 1).
               
               
                  
                     (6)
                  
                        Euroopa Parlamendi ja nõukogu 13. detsembri 2017. aasta määrus (EL) 2017/2393, millega muudetakse määruseid (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta, (EL) nr 1306/2013 ühise põllumajanduspoliitika rahastamise, haldamise ja seire kohta, (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, (EL) nr 1308/2013, millega kehtestatakse põllumajandustoodete ühine turukorraldus, ning (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta (ELT L 350, 29.12.2017, lk 15).